CELEX: 32016R1379
Language: et
Date: 2016-08-16 00:00:00
Title: Komisjoni määrus (EL) 2016/1379, 16. august 2016, millega keeldutakse lubamast toidu kohta teatavate tervisealaste väidete, välja arvatud haigestumise riski vähendamisele ning laste arengule ja tervisele osutavate väidete esitamist (EMPs kohaldatav tekst)

17.8.2016   
            
            
               ET
            
            
               Euroopa Liidu Teataja
            
            
               L 222/1
            
         KOMISJONI MÄÄRUS (EL) 2016/1379,
   16. august 2016,
   millega keeldutakse lubamast toidu kohta teatavate tervisealaste väidete, välja arvatud haigestumise riski vähendamisele ning laste arengule ja tervisele osutavate väidete esitamist
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 18 lõiget 5,
   ning arvestades järgmist:
   
               (1)
            
            
               Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt selleks luba andnud ja kui need väited ei ole esitatud lubatud väidete nimekirjas.
            
         
               (2)
            
            
               Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus peab edastama nõuetekohased taotlused teaduslikuks hindamiseks Euroopa Toiduohutusametile (EFSA) (edaspidi „toiduohutusamet“) ning samuti komisjonile ja liikmesriikidele teadmiseks.
            
         
               (3)
            
            
               Toiduohutusamet peab esitama asjaomase tervisealase väite kohta oma arvamuse.
            
         
               (4)
            
            
               Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
            
         
               (5)
            
            
               Pärast seda, kui AS E-Piim Tootmine oli esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta, mis oli seotud Harmony™ Südamejuustus (poolkõva Edami tüüpi juust) sisalduva Lactobacillus plantarum TENSIA® mõju ja toimet hoida vererõhku normaaltasemel (küsimus nr EFSA-Q-2014-00097) (2). Taotleja esitatud väide oli sõnastatud järgmiselt: „Lactobacillus plantarumi TENSIA® sisaldava Harmony™ Südamejuustu regulaarne tarbimine (vähemalt kaheksa nädala jooksul) 50 grammi päevas aitab vererõhku alandades hoida südame ja südame-veresoonkonna tervist / südamesümbol“.
            
         
               (6)
            
            
               Komisjon ja liikmesriigid said 1. oktoobril 2014 toiduohutusameti teadusliku arvamuse, milles oli esitatud andmete alusel jõutud järeldusele, et Harmony™ Südamejuustus (poolkõva Edami tüüpi juust) sisalduva Lactobacillus plantarum TENSIA® tarbimise ja vererõhu normaaltasemel hoidmise vahel ei ole tuvastatud põhjuslikku seost. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (7)
            
            
               Pärast seda, kui British Specialist Nutrition Association Ltd oli esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta, mis oli seotud süsivesikute lahuste ja kehalise võimekuse säilimisega vastupidavustreeningu ajal (küsimus nr EFSA-Q-2014-00058) (3). Taotleja esitatud väide oli sõnastatud järgmiselt: „Süsivesikute lahused aitavad kaasa koormustaluvusele pikema vastupidavustreeningu vältel“. Toiduohutusameti taotlusel täpsustas taotleja, et toit, mida kõnealune väide hõlmab, on seotud süsivesikute lahustega, mis ei sisalda elektrolüüte, ning väidetava mõjuga seoses tuleks süsivesikute lahuseid võrrelda vee või elektrolüütide vesilahustega.
            
         
               (8)
            
            
               Komisjon ja liikmesriigid said 1. oktoobril 2014 toiduohutusameti teadusliku arvamuse, milles oli esitatud andmete alusel jõutud järeldusele, et süsivesikute lahuste tarbimise ja vastupidavustreeningu ajal kehalise võimekuse säilimise vahel ei ole tuvastatud põhjuslikku seost, võrreldes vee või elektrolüütide vesilahuste tarbimisega. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (9)
            
            
               Käesoleva määrusega ette nähtud meetmete kindlaksmääramisel on arvesse võetud taotlejate märkusi, mis on komisjonile edastatud vastavalt määruse (EÜ) nr 1924/2006 artikli 16 lõikele 6.
            
         
               (10)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas loetletud tervisealaseid väiteid ei lisata määruse (EÜ) nr 1924/2006 artikli 13 lõikes 3 osutatud liidu lubatud väidete nimekirja.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. august 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 404, 30.12.2006, lk 9.
   
      (2)  EFSA Journal (2014); 12(10):3842.
   
      (3)  EFSA Journal (2014); 12(10):3836.
   
      LISA
      
         Tagasilükatud tervisealased väited
      
      
                  Taotlus – määruse (EÜ) nr 1924/2006 asjakohased sätted
               
               
                  Toitaine, aine, toit või toidugrupp
               
               
                  Väide
               
               
                  EFSA arvamuse viide
               
            
                  Artikli 13 lõike 5 kohane tervisealane väide, mis põhineb uutel teaduslikel andmetel ja/või sisaldab konfidentsiaalsete andmete kaitse taotlust
               
               
                  Harmony™ Südamejuustus (poolkõva Edami tüüpi juust) sisalduv Lactobacillus plantarum TENSIA®
                  
               
               
                  
                     Lactobacillus plantarumi TENSIA® sisaldava Harmony™ Südamejuustu regulaarne tarbimine (vähemalt kaheksa nädala jooksul) 50 grammi päevas aitab vererõhku alandades hoida südame ja südame-veresoonkonna tervist/südamesümbol.
               
               
                  Q-2014-00097
               
            
                  Artikli 13 lõike 5 kohane tervisealane väide, mis põhineb uutel teaduslikel andmetel ja/või sisaldab konfidentsiaalsete andmete kaitse taotlust
               
               
                  Süsivesikute lahused
               
               
                  Süsivesikute lahused aitavad kaasa koormustaluvusele pikema vastupidavustreeningu vältel.
               
               
                  Q-2014-00058